ועדת העבודה, הרווחה והבריאות, כנסת 23, פרוטוקול מספר 105, 2020-11-30 12:00

חיים כץ: צהרים טובים.

חיים כץ: יום שני בשבוע, 30 בנובמבר 2020, י"ד בכסלו התשפ"א.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: הנושא: הצעת תיקון הסכם בדבר מתן מענקים למובטלים בעד השתלבות בשוק התעסוקה לאחר תקופת אבטלה ממושכת בשל התפרצות נגיף הקורונה.

חיים כץ: מנכ"ל הביטוח הלאומי, בבקשה.

מאיר שפיגלר: מדובר בהסכם שכבר נדון כאן בוועדה בראשותך וקיבל את ברכת הדרך מהוועדה, אלא שאנחנו ביקשנו בתיאום עם משרד האוצר לאפשר לאנשים שאמורים לחזור לשוק העבודה, לא לחזור עד ה-31 בדצמבר שנה זו אלא לאפשר להם לחזור עד ה-28 בפברואר, ועדיין להיות זכאים לקבל את המענק.

מאיר שפיגלר: המענק אומר שמעבר לשכר שהם מקבלים במסגרת העבודה אליה הם חזרו, הם יקבלו תוספת מהביטוח הלאומי, שזו תוספת יחסית מהאבטלה שהייתה להם, כך שבכל מקרה שלא יהיה, במצטבר מה שהם יקבלו מהמקום אליו הם חזרו לעבוד והתוספת מהביטוח הלאומי, ייתן להם יותר ממה שהם קיבלו במסגרת דמי האבטלה.

חיים כץ: ומה האוצר אומר על זה?

מאיר שפיגלר: זה בסדר, זה מתואם עם משרד האוצר.

מאיר שפיגלר: אנחנו מבקשים גם לאפשר לאותם עובדים, מובטלים למען האמת, שיחזרו לשוק העבודה, לקבל את מלוא התקופה של הזכאות, קרי ארבעה חודשים מרגע שהם חוזרים לעבודה, גם לגבי אלה שיחזרו לקראת ה-28 בפברואר.

מאיר שפיגלר: זאת אומרת, התקופה שבה נוכל לתת להם את המענק, היא תהיה לא רק עד ה-30 באפריל אלא עד ה-30 ביוני.

חיים כץ: ומה האוצר אומר על זה?

מאיר שפיגלר: זה עוד לא תואם איתו.

מאיר שפיגלר: הם יודעים את זה, אמרתי להם את זה.

מאיר שפיגלר: זה לא נסגר, אני רציתי להרים טלפון כדי לראות מה הם אומרים.

חיים כץ: ומה האוצר אומר על זה?

טלי ארפי: האוצר שומע את זה בפעם הראשונה.

חיים כץ: ומה הוא אומר על זה?

מאיר שפיגלר: זה לא נכון, טלי.

טלי ארפי: אני לא מוסמכת להגיד מה השר שלי חושב על זה.

חיים כץ: אז את רוצה שאנחנו לא נצביע?

טלי ארפי: אפשר לעשות כמה דקות הפסקה, אני אבדוק עם לשכת השר ונחזור.

חיים כץ: אנחנו יכולים לעבור לנושא השני של הביטוח הלאומי, דמי קבורה?

ענת כהן שמואל: לא, כי זה ב-12:15, עם מוזמנים אחרים.

חיים כץ: יש לך חמש דקות הפסקה, לדיון של חמש דקות.

חיים כץ: צהרים טובים.

חיים כץ: אני מתכבד לחדש את ישיבת ועדת העבודה, הרווחה והבריאות, בנושא: מתן מענקים למובטלים בעד השתלבות בשוק התעסוקה לאחר תקופת אבטלה ממושכת בשל התפרצות נגיף הקורונה.

חיים כץ: זו הזדמנות לברך את אפרת, שעוד מעט מסיימת שמונה חודשים התמחות בכנסת, אבל היא לא יודעת אם הכנסת תמשיך אז אנחנו נותנים לה לנהל את הישיבה.

ג'אבר עסאקלה: לפחות עד יום רביעי היא ממשיכה.

חיים כץ: עכשיו היא תנהל את הוועדה, אז אנחנו מודים לך על העבודה שעשית.

חיים כץ: אני מקווה שלמדת משהו כי יכולת ללמוד מהטובות ביותר שנמצאות בכנסת.

שמרית שקד גיטלין: תודה.

חיים כץ: ההצעה המדוברת – החליט האוצר יחד עם הביטוח הלאומי לתת מענקים למי שיחזור למעגל העבודה עד - - -

מאיר שפיגלר: למי שיחזור לעבודה עד ה-28 בפברואר, הוא יהיה זכאי לארבעה חודשים מענק.

חיים כץ: עכשיו הגיע מנכ"ל ביטוח לאומי יצירתי ואמר: במקום שהאפשרות לקבל מענק תסתיים באפריל, נאריך את זה עד יוני, זאת אומרת יהיו גם ארבעה חודשים כי אם הוא מאריך את האפשרות להיכנס למעגל העבודה עד ה-28 בפברואר, שלא ייווצר מצב שמישהו נכנס ב-28 בפברואר, יש לו חודשיים מענק.

חיים כץ: שר האוצר הסכים לדברי הטעם שאמר מנכ"ל הביטוח הלאומי – כל הכבוד למי שהביא אותך לביטוח הלאומי.

אוסאמה סעדי: מי זה?

אוסאמה סעדי: אפשר לדעת?

מאיר שפיגלר: זה אחד ויחיד, מבחינתי.

אוסאמה סעדי: מי שהביא, הוא נלחם להביא אותו.

חיים כץ: אפרת, זה נאום ראשון שלה.

אפרת אביבי: אני מתרגשת מהמעמד.

אפרת אביבי: בגדול, אנחנו נדרשים עכשיו להצביע על תיקון שקיימת בגינו חובת היוועצות בוועדה.

אפרת אביבי: אני אספר בקצרה על ההסכם כי ראיתי שלא היו פה כששפיגלר דיבר.

אפרת אביבי: בגדול, ההסכם מיועד לחלוקת מענקים חד-פעמיים לאנשים שיצאו לאבטלה ממושכת בעקבות הקורונה, וחזרו לעבוד, כל עוד הם עובדים בשכר שהוא נמוך יותר מהשכר שהרוויחו לפני שיצאו לאבטלה.

טלי ארפי: רק למען הדיוק.

טלי ארפי: אנחנו לא משנים את תנאי הזכאות, אנחנו משנים - - -

חיים כץ: את התקופה.

טלי ארפי: - - -

חיים כץ: את התקופה.

חיים כץ: לא את הכסף שאתם נותנים, כלום.

ג'אבר עסאקלה: אבל אם אתם רוצים לתת יותר, גם טוב.

מאיר שפיגלר: סליחה, הם לא נותנים כלום.

מאיר שפיגלר: אני חייב לציין, כבוד היושב-ראש, בוא נשים את הדברים על השולחן.

מאיר שפיגלר: הביטוח הלאומי כאן – ואני לא רוצה להיעזר במילים של חוסך כי אנחנו לא רוצים לחסוך על חשבון הזולת – אבל הביטוח הלאומי משלם פחות ממה שהיה משלם אילו הבן אדם לא היה חוזר לעבודה.

מאיר שפיגלר: אין כאן שום תג מחיר מעבר למה שהביטוח הלאומי נושא בו באופן שוטף.

טלי פלוסקוב: צודק לחלוטין, נכון.

טלי פלוסקוב: זו אמירה מאוד חזקה.

חיים כץ: אז למה אנחנו עושים את זה?

מאיר שפיגלר: כי זה הסכם וצריך את אישור הוועדה בראשותך כדי ליישם את ההסכם בינינו לבין משרד האוצר, על בסיס סעיף 9 לחוק הביטוח הלאומי.

יוראי להב-הרצנו: אדוני, עצם העובדה שמשנים את האמירה של הממשלה לצעירים שלה, שבו בבית וקבלו דמי אבטלה - - -

חיים כץ: למה לא היית קודם כשנתנו מענקים?

חיים כץ: חוק של איתן גינזבורג, טלי פלוסקוב ומיקי לוי.

יוראי להב-הרצנו: אז אני מברך על זה.

חיים כץ: לא שמעתי שבירכת.

יוראי להב-הרצנו: אז עכשיו אני מברך.

חיים כץ: יפה.

יוראי להב-הרצנו: ואני אומר, עצם העובדה שנעים ממסלול של אבטלה למסלול של עבודה ותעסוקה ויצירה, הוא מבורך וצריך לברך על זה.

חיים כץ: מאוד.

חיים כץ: מאוד.

חיים כץ: עצם זה שבן אדם קם בבוקר והולך לעבודה, ורואים בני המשפחה שהוא קם לעבודה – זה גם חינוכי, גם נכון, גם לבן אדם וגם למשפחה.

יוראי להב-הרצנו: וגם למדינה.

חיים כץ: עזוב המדינה.

חיים כץ: לבן אדם, למשפחה שלו, שהוא יוצא לעבוד, יוצא להתפרנס, יש לו ערך.

חיים כץ: כשהוא נשאר בבית והוא לא עובד, אין לו ערך.

חיים כץ: צריך לצאת לעבודה, להתפרנס.

יוראי להב-הרצנו: חותם על הדברים שלך.

חיים כץ: בבקשה.

אפרת אביבי: מה שהתיקון עושה, הוא מאריך את תקופת הזכאות למענק, במקום מה שנקבע בהסכם המקורי, שם מופיע התאריך "31 בדצמבר 2020", יבוא התאריך "28 בפברואר 2021".

אפרת אביבי: זה התיקון המהותי.

אפרת אביבי: אנחנו עכשיו נעבור להקראה ולאחר מכן להצבעה.

מאיר שפיגלר: ברשותך.

מאיר שפיגלר: גם הנושא של התקופה, עד ה-30 באפריל.

אפרת אביבי: נכון.

אפרת אביבי: אנחנו הכנסנו את זה פנימה, אני עכשיו אקריא את זה.

מאיר שפיגלר: בסדר גמור.

אפרת אביבי: אני מדלגת על כל ההתחלה, אני מגיעה למבוא.

אפרת אביבי: "המבוא להסכם זה מהווה חלק בלתי נפרד ממנו.

אפרת אביבי: 2.

אפרת אביבי: הרחבת הזכאות למענקים למובטלים בעד השתלבות בשוק התעסוקה, שלפי ההסכם העיקרי בסעיף 3 בהסכם העיקרי, במקום "31 בדצמבר 2020" יבוא "28 בפברואר 2021".

אפרת אביבי: " והתוספת של שפיגלר – 3.

אפרת אביבי: "בסעיף 4(ד) במקום "30 באפריל 2021" יבוא "30 ביוני 2021".

אפרת אביבי: 4.

אפרת אביבי: יתר הוראות ההסכם העיקרי יחולו על תיקון הסכם זה.

אפרת אביבי: " עכשיו הגיע הזמן להצביע.

חיים כץ: מי בעד ההצעה, ירים את ידו.

חיים כץ: בעד – 7

חיים כץ: אנחנו פה שבעה חברי כנסת, פה אחד הצביעו עבור ההחלטה הזאת.

חיים כץ: תודה רבה.

חיים כץ: הישיבה נעולה.